CWT รับออเดอร์ผลิตเบาะหนังรถ 4 รุ่น ลุยศึกษาลงทุนโรงไฟฟ้าชีวมวลเพิ่ม
CWT รับออเดอร์ใหม่ผลิตเบาะหนังรถ 4 รุ่นให้กับผู้ผลิตรถยนต์ 2 รายจากญี่ปุ่น รับรู้รายได้ทั้งหมดในปีนี้ ลุยศึกษาเข้าลงทุนโรงไฟฟ้าชีวมวลเพิ่ม เล็งร่วมประมูลโครงการรับซื้อไฟฟ้าจากโรงไฟฟ้าขยะชุมชนของกพช.
3 เม.ย. 2560

นายวีระพล ไชยธีรัตต์ กรรมการผู้จัดการ บริษัทชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ในปีนี้ภาพรวมของบริษัทมีทิศทางที่ดีอย่างต่อเนื่องทั้งธุรกิจเดิมคือผลิตภัณฑ์หนังสัตว์ฟอก และบริการฟอกหนัง ล่าสุดบริษัทได้รับคำสั่งผลิตหนังสำหรับเบาะรถยนต์จำนวน 4 รุ่น ให้กับผู้ผลิตรถยนต์ 2 รายจากประเทศญี่ปุ่น ซึ่งจะสามารถรับรู้รายได้ทั้งหมดภายในปีนี้
รวมถึงธุรกิจพลังงานทดแทน ซึ่งเป็นธุรกิจใหม่ของบริษัท โดยในปีนี้จะสามารถรับรู้รายได้จากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดินสำหรับหน่วยงานราชการและสหกรณ์การเกษตร ซึ่งบริษัท ชัยวัฒนา กรีน เพาเวอร์ จำกัด (CWTG) บริษัทย่อยของ CWT ร่วมลงทุนกับบริษัท บลู โซลาร์ฟาร์ม 3 จำกัด (BSF3) โดยเข้าถือหุ้นในสัดส่วน 49% โดยเป็นผู้สนับสนุนโครงการของสหกรณ์การเกษตรเพื่อการตลาดลูกค้า ธ.ก.ส.สมุทรสาคร จำกัด ซึ่งได้ดำเนินการจ่ายไฟฟ้าเข้าระบบเชิงพาณิชย์ หรือ COD ไปแล้วตั้งแต่เดือน ธ.ค.59
ขณะเดียวกันบริษัทอยู่ในระหว่างดำเนินการเพื่อให้ที่ปรึกษาทางการเงินอิสระ (IFA) เข้าพิจารณาตรวจสอบการลงทุนในโครงการโรงไฟฟ้าชีวมวลของบริษัท โคกเจริญ กรีนเอ็นเนอร์ยี่ จำกัด ซึ่ง CWTG เข้าไปลงทุน ปัจจุบันอยู่ในระหว่างรอรายงานจาก IFA และจะนำโครงการดังกล่าวเข้าที่ประชุมเพื่อขออนุมัติจากผู้ถือหุ้นภายในเดือน เม.ย.60
รวมถึงบริษัทอยู่ในระหว่างศึกษาความเป็นไปได้ในการเข้าลงทุนในโครงการโรงไฟฟ้าชีวมวลอีกหนึ่งแห่ง และรอความชัดเจนสำหรับหลักเกณฑ์ในการรับซื้อไฟฟ้าจากโรงไฟฟ้าขยะชุมชนจากคณะกรรมการนโยบายพลังงานแห่งชาติ(กพช.) ซึ่งก่อนหน้านี้ได้มีการประกาศเป้าหมายในการรับซื้อไฟฟ้าอยู่ที่ประมาณ 80 เมกะวัตต์ ซึ่งถ้าหากมีความชัดเจนบริษัทก็พร้อมที่จะเสนอชื่อเพื่อเป็นผู้ดำเนินการในโครงการดังกล่าว
“ในปีนี้ถือว่าเป็นปีที่เรามีทิศทางที่ดีขึ้นอย่างต่อเนื่อง โดยธุรกิจเดิมก็มีออเดอร์จากผู้ผลิตรถยนต์เข้ามาอย่างต่อเนื่อง ซึ่งจะช่วยให้เรามีรายได้ที่แน่นอน ส่วนธุรกิจพลังงานทดแทนก็จะมีรายได้เข้ามาตั้งแต่ปีนี้เป็นต้นไปจากโครงการโซล่าร์สหกรณ์ร่วมกับ BSF3 ทั้งนี้เราเองยังคงมองหาโอกาสในการขยายการลงทุนในธุรกิจพลังงานทดแทนอย่างต่อเนื่อง รวมถึงโครงการโรงไฟฟ้าจากขยะชุมชนที่เราศึกษาอยู่ หากหลักเกณฑ์การรับซื้อไฟฟ้าจากขยะชุมชนมีความชัดเจนเมื่อไหร่ เราก็พร้อมที่จะเสนอชื่อเข้าไปร่วมขอดำเนินการ” นายวีระพล กล่าว